Unisa-regstelplan is onbillik en strydig met wet - Solidariteit WêreldSolidariteit Wêreld
Tuis › Mediaverklarings › Unisa-regstelplan is onbillik en strydig met wet
Solidariteit het vandag in 'n brief aan Unisa en die departement van arbeid sy misnoeë met betrekking tot dié instelling se voorgestelde ad hominem-kriteria vir verskeie fakulteite, asook Unisa se regstellendeaksieplan te kenne gegee en geëis dat Unisa se senaat die kriteria herroep en hersien om 'n meer billike uitslag op te lewer. Solidariteit het ook die departement van arbeid versoek om Unisa se regstellende-aksieplan te hersien.
Annika Labuschagné verbonde aan Solidariteit se Sentrum vir Billike Arbeidspraktyke verduidelik: "In die skrywe word twee aspekte geïdentifiseer wat na ons mening onbillik en strydig met die doelwitte en bepalings van die Wet op Gelyke Indiensneming is. Eerstens, argumenteer ons dat verskillende kriteria vir verskillende groepe voorgestel word. Die rede wat Unisa daarvoor aanvoer is om so die doelwitte in hul regstellendeaksieplan te bereik wat uiteindelik ten doel het dat Unisa se werksmag die nasionale ekonomies aktiewe bevolking weerspieël. Die kriteria, soos voorgestel, kan moontlike absolute hindernisse daarstel vir individue wat nie deel van die aangewese groep is nie. Tweedens argumenteer ons dat die gebruik van die syfers van die nasionale ekonomies aktiewe bevolking (NEAP) irrasioneel is vir so 'n gespesialiseerde veld en dat 'n meer billike uitkoms bewerkstellig sal word indien daar na die kandidate se demografie gekyk word."
Solidariteit spreek ook sy kommer uit oor die impak wat dié kriteria op die gehalte van onderrig by Unisa sal hê. Dit is duidelik dat twee verskillende stelle kriteria vir mense vanuit verskillende groepe gestel word. Byvoorbeeld, indien 'n persoon in die regsfakulteit aan die nie-aangewese groep of aan 'n aangewese groep wat oorverteenwoordig is, behoort, moet hierdie persoon ten minste oor 'n meestersgraad beskik om tot senior lektor bevorder te word. In teenstelling hiermee het diegene in die onderverteenwoordigde groep slegs 'n LLB-graad of 'n NKR-vlak 8 nodig om vir sodanige bevordering in aanmerking te kom. Die impak wat dié verandering op die gehalte van die onderrig by Unisa sal hê, is kommerwekkend, veral aangesien Unisa se LLB-akkreditasie alreeds onlangs in gedrang was," het Labuschagne gesê.
Solidariteit dring sterk daarop aan dat Unisa en die departement so gou as moontlik aan sy eise gehoor moet gee, en Solidariteit onderneem om alle regstappe tot sy beskikking in te stel sou dit nie gebeur nie. "Die probleem van absolute hindernisse en die onredelike toepassing van nasionale demografiese syfers strek verder as Unisa. Daarom hoop ons dat sowel die universiteit as die departement sal intree om 'n billiker toepassing daar te stel. Indien dit nie gebeur nie, staan ons reg om 'n regsaksie van stapel te stuur en namens ons lede by Unisa en elders op te tree," het Labuschagne afgesluit.
In-Re-Contravention-of-the-Employment-Equity-Act-EEA-University-of-South-Africa-Letter-dated-16-July-2019-1